CELEX: 62013CN0587
Language: el
Date: 2013-11-20 00:00:00
Title: Υπόθεση C-587/13 P: Αναίρεση που άσκησε στις 20 Νοεμβρίου 2013 η Banco Bilbao Vizcaya Argentaria, S.A. κατά της αποφάσεως που εξέδωσε το Γενικό Δικαστήριο (όγδοο τμήμα) στις 9 Σεπτεμβρίου 2013 στην υπόθεση T-429/11, Banco Bilbao Vizcaya Argentaria κατά Επιτροπής

18.1.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 15/12
            
         Αναίρεση που άσκησε στις 20 Νοεμβρίου 2013 η Banco Bilbao Vizcaya Argentaria, S.A. κατά της αποφάσεως που εξέδωσε το Γενικό Δικαστήριο (όγδοο τμήμα) στις 9 Σεπτεμβρίου 2013 στην υπόθεση T-429/11, Banco Bilbao Vizcaya Argentaria κατά Επιτροπής
   (Υπόθεση C-587/13 P)
   2014/C 15/17
   Γλώσσα διαδικασίας: η ισπανική
   
      Διάδικοι
   
   
      Αναιρεσείουσα: Banco Bilbao Vizcaya Argentaria, S.A. (εκπρόσωποι: J. Ruiz Calzado, M. Núñez Müller και J. Domínguez Pérez, δικηγόροι)
   
      Αντίδικος κατ’ αναίρεση: Ευρωπαϊκή Επιτροπή
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να αναιρεθεί η αναιρεσιβαλλόμενη διάταξη,
            
         
               —
            
            
               να κριθεί παραδεκτή η προσφυγή ακυρώσεως στην υπόθεση T-429/11 και να αναπεμφθεί η υπόθεση ενώπιον του Γενικού Δικαστηρίου προκειμένου να αποφανθεί επί της ουσίας της διαφοράς,
            
         
               —
            
            
               να καταδικάσει την Επιτροπή στο σύνολο των εξόδων που απορρέουν από τις διαδικασίες σχετικά με τις διαδικασίες ενώπιον των δύο βαθμών.
            
         
      Λόγοι αναιρέσεως και κύρια επιχειρήματα
   
   
               1)
            
            
               Το Γενικό Δικαστήριο παραβίασε το δίκαιο της Ένωσης κατά την ερμηνεία της σχετικής με την έννοια του πραγματικού λήπτη νομολογίας προς τον σκοπό εξετάσεως του παραδεκτού των προσφυγών κατά αποφάσεων που κηρύσσουν ένα καθεστώς ενισχύσεως παράνομο και ασύμβατο. Συγκεκριμένα,
               
                           —
                        
                        
                           το Γενικό Δικαστήριο ερμήνευσε εσφαλμένως τη νομολογία σχετικά με την έννοια του πραγματικού λήπτη και παραμόρφωσε τα πραγματικά περιστατικά εφαρμόζοντάς την σε πράξεις μεταγενέστερες της 21ης Δεκεμβρίου 2007·
                        
                     
                           —
                        
                        
                           το Γενικό Δικαστήριο υπέπεσε επίσης σε πλάνη περί το δίκαιο όσον αφορά τις πράξεις προγενέστερες της 21ης Δεκεμβρίου 2007, κατά την ερμηνεία της νομολογιακής έννοιας του «πραγματικού λήπτη».
                        
                     
         
               2)
            
            
               Το Γενικό Δικαστήριο υπέπεσε σε πλάνη περί το δίκαιο κατά την ερμηνεία του άρθρου 263 ΣΛΕΕ, τέταρτη παράγραφος, in fine. Το Γενικό Δικαστήριο υπέπεσε σε νομική πλάνη αποφαινόμενο ότι οι αποφάσεις στον τομέα των καθεστώτων κρατικών ενισχύσεων όπως η προσβαλλόμενη προϋποθέτουν μέτρα εκτελέσεως κατά την έννοια της νέας διατάξεως της Συνθήκης.
            
         
               3)
            
            
               Το Γενικό Δικαστήριο υπέπεσε σε πλάνη περί το δίκαιο, καθόσον εξέδωσε διάταξη με την οποία παραβιάσθηκε το δικαίωμα σε αποτελεσματική δικαστική προστασία. Στην αναιρεσιβαλλόμενη διάταξη υιοθετήθηκε μια αμιγώς θεωρητική έννοια του δικαιώματος αυτού, που παρακωλύει την άνευ εμποδίων πρόσβαση της αναιρεσείουσας στη διαδικασία υποβολής προδικαστικού ερωτήματος υπό φυσιολογικές συνθήκες και χωρίς να απαιτείται παράβαση του νόμου προκειμένου να είναι δυνατή η αμφισβήτηση της προσβαλλόμενης αποφάσεως.